هند: د پاکستان استخبارات د ممبۍ د حملو تر شا وو
په عین وخت کې د هند خارجه وزیر د مذاکرات لپاره نن اسلام آباد ته تللی دی.
په دغه حملو کی ١٦٦ کسان وژل شوي وو. د کورنیو چارو د وزارت سکرتر جې. کې پیلاني نن د انډین ایکسپریس ورځپاڼې سره په خپله مرکه کې په پاکستان باندې تور ولگاوه چې د آی. ایس.آی د استخباراتو ادارې ددغو حملو په ترتیبولو او عملي کولو کې فوق العاده مهم رول لوبولی و چې پخوا په دې باب دومره زیات معلومات او شواهد نه و لاس ته راغلي. پیلاني وویل کله چې څه موده مخکې د ډیویډ هېډلي په نوم د یوه سړي نه معلومات حاصل شول، نو دا خبره ښه څرگنده شوه چې آی.ایس.آی په دغو حملو کې څومره ژور لاس لره. ډیویډ هیډلي ددغو حملو لپاره د پلان جوړولو په الزام فعلا په امریکا کې بندي دی. هیډلی یو پاکستاني الاصله امریکايي دی چې تیر کال په شیکاگو کې ونیول شو. د هند د کورنیو چارو د سکرتر دا تبصره نن په داسې حال کې وکړه چې د هند خارجه وزیر ایس.ایم کریشنا اسلام اباد ته ورسیده او د پاکستان خارجه وزیر سره ملاقات کوي. کله چې تیر کال په ممبئ کې حملې وشوې نو د پاکستان او هند تر منځ د سولې خبرې هم په ټپه ودریدلې. پاکستان وايي چې د ممبئ په حملو کې یې لاس نه لره. ټاکل شوې ده چې د هند او پاکستان خارجه وزیران به د کشمیر په باب هم خبرې وکړي. تقریبا د تیری یوې میاشتې نه را په دې خوا، په کشمیر کې د هند په خلاف مظاهرې او اعتصابونه شروع شوي دي.